《九月十二日得蟹小酌》
元代·方回

莫欺虚谷太凄凉，短发频搔意自长。
万古江山宜晚景，一番宇宙更秋光。
东篱把菊非尘世，左手持螯可醉乡。
二物于吾犹莫逆，达人何日不重阳。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。